b'\n_START_ARTICLE_\nWilliam Whiston\n_START_SECTION_\n\xc5\xbdivljenje\n_START_PARAGRAPH_\nRodil se je Josiahu Whistonu in Katherine Rosse v Nortonu pri Twycrossu v grofiji Leicestershire, kjer je bil njegov o\xc4\x8de \xc5\xbeupnik. Izobra\xc5\xbeeval se je zasebno, delno zaradi slab\xc5\xa1ega zdravja in delno da je bil lahko tajnik svojemu o\xc4\x8detu, ki je oslepel. Hodil je na Klasi\xc4\x8dno gimnazijo Tamworth. Po o\xc4\x8detovi smrti se je leta 1686 kot sizar vpisal na Kolid\xc5\xbe Clare v Cambridgeu, kjer je za\xc4\x8del \xc5\xa1tudirati matematiko. Diplomiral je leta 1690, magistrski naslov pa si je pridobil leta 1693. V letu 1691 so ga izbrali za mladega \xc4\x8dlana profesorskega zbora, leta 1693 pa za preskusnega profesorja. \xc5\xa0kof Lloyd ga je leta 1693 posvetil v Lichfieldu. Whiston je leta 1694 zaradi slabega zdravja predal mesto tutorja na Clareu Richardu Laughtonu, kaplanu norwi\xc5\xa1kega \xc5\xa1kofa Johna Moorea (1646\xe2\x80\x931714) in zamenjal delovno mesto z njim. Sedaj je bil razpet med Norwichem, Cambridgeom in Londonom. Leta 1698 mu je \xc5\xa1kof Moore podelil nadarbino v Lowestoftu, kjer je postal \xc5\xbeupnik. Leta 1699 je odstopil iz profesorskega zbora na Kolid\xc5\xbeu Clare da bi se poro\xc4\x8dil z Ruth, h\xc4\x8derjo Georgea Antrobusa, ravnatelja gimnazije Tamworth._NEWLINE_Njegovo delo Nova teorija o Zemlji od svojega izvirnika do izpolnitve vseh stvari (A New Theory of the Earth from its Original to the Consummation of All Things) iz leta 1696, zagovor kreacionizma in poplavne geologije, ki trdi da je Noetov vesoljni potop povzro\xc4\x8dil komet, je zagovarjalo Newtonove in Lockejeve zamisli. Whiston je bil poleg Halleyja med prvimi zagovorniki periodi\xc4\x8dnosti kometov. Trdil je da so kometi v preteklosti v Zemljini zgodovini povzro\xc4\x8dili katastrofe. Leta 1701 je odstopil od svojega \xc5\xbeupni\xc5\xa1tva in kot tretji Lucasov profesor matematike v Cambridgeu leta 1702 nasledil Newtona. Tu je za\xc4\x8del skupaj raziskovati s Cotesom, ki je pod njegovim pokroviteljstvom leta 1706 postal prvi Plumeov profesor astronomije.'